钦定古今图书集成/历象汇编/岁功典/第007卷 > 储泳祛疑说 > 《辩岁本说》
## 钦定古今图书集成/历象汇编/岁功典/第007卷 > 储泳祛疑说 > 《辩岁本说》

胡汝嘉《岁本论》谓今夜之子时，即是来日，则今年之
子月，当为来年。立论详而易明，引证的而易信，故近
世多以十一月为来年。向因先子葬用子月，悉主汝
嘉之说。或谓“春夏秋冬，一岁之叙也，岂有冬而后春
之理？帝尧之历象授时，亦首春而次夏。夫子谓行夏
之时，以其得天道之正也。”两说交战于中，深思其故，
“久之乃得其说，然后决以吾夫子之言为正。夫每日
夜有十二时者，太阳随天之运而周行于方隅之十
二位也。故日到子方则为子时，到午方则为午时。”每
年之有十二月者，太阳丽天而历于天轮之十二星
次也。是以日次子位，当虚宿之躔度而立春。虚乃子
位之正，天中之一阳也。天道左旋日“次子而为春之
正月，次亥为二月，次戌为三月，左旋而历十二位，以
定十二月也。地道右旋，故每日之太阳在子位为子
时，顺子丑寅卯历十二位，而定十二时也。盖太阳每
一日顺行十二方隅而为十二时，太阳每一岁逆躔
十二星次而为十二月。”胡汝嘉不晓历法，故为此论。
知天道更新于子，而不知太阳次天轮之子为更新也。是说也，惟深于星历者知之。